ΕΡΤ1

Η **ΕΡΤ1** (**Ελληνική Ραδιοφωνία Τηλεόραση 1**) αποτελεί χρονολογικά τον πρώτο ελληνικό τηλεοπτικό σταθμό με καθημερινή εκπομπή και έναν από τους τέσσερις σταθμούς της ΕΡΤ Α.Ε. με ψυχαγωγικό πρόγραμμα, περιλαμβάνοντας ενημερωτικές εκπομπές, ελληνικές σειρές, ψυχαγωγικές εκπομπές και τηλεπαιχνίδια.

Ξεκίνησε να εκπέμπει στις 23 Φεβρουαρίου 1966 στις 18:30 ως πειραματικός σταθμός τηλεοράσεως του ΕΙΡ. Στην πορεία μετονομάστηκε το 1970 σε ΕΙΡΤ και το 1975 σε ΕΡΤ. Ως ΕΤ1 συνέχισε να εκπέμπει μέχρι τις 11 Ιουνίου 2013, όταν έκλεισε η ΕΡΤ. Στις 11 Ιουνίου 2015 επαναλειτούργησε και μετονομάστηκε σε ΕΡΤ1 ονομασία που χρησιμοποιούνταν και την περίοδο 1982-1987. Ο σταθμός στεγάζεται και εκπέμπει από το Ραδιομέγαρο Αγίας Παρασκευής, ενώ μέχρι το 2011 από τις εγκαταστάσεις της Κατεχάκη.

## Ιστορία

Το 1965 το ζήτημα ίδρυσης τηλεοπτικού σταθμού επανήλθε στο προσκήνιο, με το ΕΙΡ να τον οργανώνει, με επικεφαλής τους Μιχάλη Γιαννακάκο, διευθυντή μελετών του Ιδρύματος και Γιώργο Κάρτερ, συντονιστή των προγραμμάτων, ενώ οι δοκιμαστικές εκπομπές άρχισαν το φθινόπωρο της ίδιας χρονιάς.

Η πρώτη εκπομπή, στο Κανάλι 5, άρχισε στις 18:30 της 23ης Φεβρουαρίου 1966, με πρόγραμμα λίγων ωρών από τον πέμπτο όροφο του νέου υπεραστικού μεγάρου του ΟΤΕ, μέσω ενός πομπού που είχε τοποθετηθεί, καλύπτοντας την Αθήνα. Η Ελένη Κυπραίου ήταν η πρώτη παρουσιάστρια της ελληνικής τηλεόρασης. Η προσπάθεια έγινε δεκτή, με επιφύλαξη από τον τύπο της εποχής.

Την ίδια χρονιά, από τον πειραματικό σταθμό τηλεοράσεως, μεταδίδονται στις 11 Απριλίου το πρώτο δελτίο ειδήσεων με παρουσιαστή τον Φρέντυ Γερμανό και στις 13 Ιουλίου η πρώτη τηλεοπτική σαπουνόπερα, και συγκεκριμένα το αμερικάνικο *Peyton Place* (1964-1969). Η πρώτη εξωτερική σύνδεση, απευθείας, πραγματοποιήθηκε στις 31 Δεκεμβρίου 1968 με τον Άλκη Στέα.

Στις 20 Ιουλίου 1969 και για δώδεκα συνεχόμενες ώρες μεταδιδόταν η αποστολή του Απόλλων 11, ενώ μεταδόθηκε το Ευρωπαϊκό Πρωτάθλημα Στίβου 1969 στην Αθήνα, όντας το πρώτο αθλητικό για την τηλεόραση γεγονός.

Σταδιακά, το πρόγραμμα εμπλουτίστηκε με ζωντανές εκπομπές, ελληνικά έργα μυθοπλασίας και αθλητικές εκπομπές όπως η «Αθλητική Κυριακή» με τον Γιάννη Διακογιάννη, που μεταδίδεται ανελλιπώς από τις 27 Φεβρουαρίου 1972. Στις 3 Οκτωβρίου 1973 ξεκίνησε η προβολή της σειράς *[[Οι Έμποροι των Εθνών]]*, η πρώτη μεταφορά βιβλίου σε τηλεοπτική σειρά.

Τον Ιανουάριο του 1974 εγκαινιάζεται το Ραδιομέγαρο Αγίας Παρασκευής, όπου μετ' εγκαθίσταται σταδιακά ο εξοπλισμός του ΕΙΡΤ από τα κτίρια του Ζαππείου και του ΟΤΕ.

Στις 5 Οκτωβρίου 1977 ξεκίνησε η προβολή της εκπομπής Να η Ευκαιρία. Από τον Ιανουάριο του 1979 η ελληνική τηλεόραση πέρασε σταδιακά από την ασπρόμαυρη στην έγχρωμη μετάδοση με το γαλλικό σύστημα SECAM και την αγορά έγχρωμων βίντεο 1 και 2 ιντσών.

Τον Αύγουστο του 1987 η ΕΡΤ1 συγχωνεύτηκε με την ΕΡΤ2 στο νέο ενιαίο φορέα (ΕΡΤ Α.Ε.) μετονομάζοντας την σε ΕΤ1, με πρόγραμμα μορφωτικού, πολιτιστικού, αθλητικού, ψυχαγωγικού και ενημερωτικού χαρακτήρα, ενώ πρόβαλλε ελληνικές και ξένες σειρές και σε μικρό ποσοστό, εκκλησιαστικές εκπομπές και παιδικά προγράμματα, κυρίως τα Σαββατοκύριακα.

Την σεζόν 1993-1994 η ΕΤ1 εξέπεμπε με το διακριτικό σήμα **ΕΝΑ Τηλεόραση (1)** ενώ τον Οκτώβριο του 2003, επαναλανσάρεται με λογότυπο και σήματα (idents) με έμφαση στον πολιτισμό και την επιμόρφωση.

Μέχρι το 2011, η ΕΤ1 λειτουργούσε από κτίριο της ΕΡΤ στη συμβολή των λεωφόρων Μεσογείων και Κατεχάκη στην Αθήνα, όπου προηγουμένως στεγαζόταν η ΕΤ2.

Στις 11 Ιουνίου 2013, η κυβέρνηση Σαμαρά αποφάσισε το κλείσιμο της ΕΡΤ με την ΕΤ1 να αναμεταδίδει επί 24ωρου βάσεως το πρόγραμμα της ΝΕΤ, σε ελάχιστες περιοχές της χώρας όπου εξέπεμπε ακόμα το ψηφιακό μπουκέτο της ΕΡΤ μέχρι τα ξημερώματα της 7ης Νοεμβρίου 2013 που εισέβαλαν τα ΜΑΤ στο Ραδιομέγαρο, αφήνοντας την ΕΤ3 να εκπέμπει ανεπίσημα.

Το 2015, η κυβέρνηση Τσίπρα αποφάσισε την επαναλειτουργία της ΕΡΤ, αντικαθιστώντας τον ιδρυτικό νόμο της ΝΕΡΙΤ, με μετονομασία του καναλιού σε ΕΡΤ1 από τις 11 Ιουνίου 2015, δύο χρόνια ακριβώς μετά το κλείσιμο της παλιάς ΕΡΤ.

Παρουσιαστές του κομματιού παιδικών προγραμμάτων ήταν οι: Νίκος Πιλάβιος, Φώτης Πετρίδης, Ακίνδυνος Γκίκας, Μαρία Ζερβού κ.ά.

### Επαναλειτουργία
Στις 28 Απριλίου 2015 ψηφίστηκε ο νόμος για την επαναλειτουργία της ΕΡΤ με αλλαγή του ιδρυτικού νόμου της ΝΕΡΙΤ η οποία αντικατέστησε την παλιά ΕΡΤ (προσωρινά εξέπεμψε η ΔΤ), και η οποία έγινε στις 11 Ιουνίου της ίδιας χρονιάς, δύο χρόνια μετά το μαύρο στην ΕΡΤ, εκπέμποντας σήμα από τις 6 το πρωί της ίδιας ημέρας. Με την επαναλειτουργία της **ΕΡΤ1** το 2015, το πρόγραμμα περιλαμβάνει πέντε δελτία ειδήσεων (του οποίου το σήμα συνέθεσε το 1982 ο Βαγγέλης Παπαθανασίου), την ημέρα, ενημερωτικές εκπομπές, καθώς και τα μεγάλα γεγονότα (πολιτισμικά, αθλητικά, κ.λπ.), που από το 1997 μέχρι το 2013 προβάλλονταν στη ΝΕΤ. Επίσης προβάλλει ντοκιμαντέρ του History Channel, ξένες σειρές, ταινίες, εκπομπές διατροφής και ιστορίας.

### Αναμόρφωση προγράμματος (2020 - σήμερα)
Από την σεζόν 2020-2021, η ΕΡΤ1 επέστρεψε στη μυθοπλασία μετά από σχεδόν δεκαετία, με σειρές όπως το Χαιρέτα μου τον Πλάτανο και Τα Καλύτερά μας Χρόνια να έχουν ανταπόκριση από τους τηλεθεατές και αποθέωση στα μέσα κοινωνικής δικτύωσης. Στις 1 Δεκεμβρίου 2020, η ΕΡΤ1 ξεκινάει την υψηλής ευκρίνειας εκπομπή του. Στις 21 Ιανουαρίου 2021, κατά τη διάρκεια της προβολής επεισοδίου της σειράς Τα Καλύτερά μας Χρόνια δόθηκε για πρώτη φορά στην ιστορία της ελληνικής τηλεόρασης η δυνατότητα επιλογής υποτίτλων. Σταδιακά, από τα συνήθη χαμηλά ποσοστά τηλεθέασης, η ΕΡΤ1 σημείωνε ψηλότερα και από αρκετούς ιδιωτικούς σταθμούς.

Τον Μάρτιο του 2022, η ΕΡΤ λάνσαρε το ΕΡΤnews, εκπέμποντας κοινό πρόγραμμα με την ΕΡΤ1, ενώ από τις 28 Αυγούστου 2023, η συντριπτική πλειονοψηφία του ενημερωτικού προγράμματος της ΕΡΤ1, μεταφέρθηκε στον νέο σταθμό.

## Σλόγκαν του καναλιού
***Στο Κανάλι 5** (1966-1970)
***Η ενημέρωση, η επιμόρφωση και η ψυχαγωγία του Ελληνικού λαού** (1975-1987)
***ΕΤ1 ΕΡΤ** (1987-1993)
***Ένα νέα** (1993-1994)
***Ελληνική Τηλεόραση** (1994-2003)
***Πρώτο κανάλι** (2000-2003)
***Τηλεόραση με δέκτη νοημοσύνης** (μέσα του 2003)
***Στέκεται στο ύψος της** (2003-2008)
***Ευφυής ψυχαγωγία για μένα** (2008)
***Με πρωταγωνιστή εσένα** (2008-2013)
***Το κανάλι της ενημέρωσης** (2015-2020)
***Κάθε μέρα το καλύτερό μας** (2020-2022)
***Όλα τα φώτα είναι εδώ** (2022-2025)
***Κάθε μέρα μαζί** (2025-σήμερα)

## Οι ονομασίες του καναλιού
*23.02.1966 - 1970: **ΕΙΡ** (**Ε**θνικό **Ί**δρυμα **Ρ**αδιοφωνίας)
*1970 - 03.12.1975: **ΕΙΡΤ** (**Ε**θνικό **Ί**δρυμα **Ρ**αδιοφωνίας **Τ**ηλεοράσεως)
*03.12.1975 - 24.10.1987: **ΕΡΤ** (**Ε**λληνική **Ρ**αδιοφωνία **Τ**ηλεόραση)
*24.10.1987 - 11.6.2013 / 7.11.2013: **ΕΤ1** (**Ε**λληνική **Τ**ηλεόραση **1**)
*11.6.2015 - σήμερα: **ΕΡΤ1** (**Ε**λληνική **Ρ**αδιοφωνία **Τ**ηλεόραση **1**)

## Λογότυπα του καναλιού

## Παραπομπές


## Οπτικοακουστικό υλικό
*Η πρώτη μέρα της ελληνικής τηλεόρασης (23-02-1966)

## Εξωτερικοί σύνδεσμοι
*ΕΡΤ1
*Τηλεοπτικά σήματα της πρώην ΕΤ1
*Η πρώτη μέρα της Eλληνικής τηλεόρασης 23-02-1966
*Η πρώτη μέρα λειτουργίας της ΕΡΤ

### Ψηφιακό αρχείο ΕΡΤ
*

Κατηγορία:Ελληνική Ραδιοφωνία Τηλεόραση
Κατηγορία:Μέσα Μαζικής Ενημέρωσης της Αθήνας
Κατηγορία:Τηλεοπτικοί σταθμοί της ΕΡΤ
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 1966